khistorydata/jeongjo-sjw-relations huggingface dataset:
정조 1년 · 목
敎曰。 孝明殿練事後。 陵 殿所屬及宮人內寺各樣賞格次。紬五十疋。白木五同。木九同。練布三同。布七同。入于廂庫事。分付。
정조 1년 · 강
練主奉安時柢迎。 虞主埋安時祗送。命依丁丑年例。磨鍊儀注。
정조 1년 · 목
予曰。日月不居。 孝明殿練祀漸近。侍從以上罷散人員。一竝敍用。口傳付軍職。其令入參於易服之班。其時。堂上旣已敍用矣。當該佐郞李秀夏。一體敍用。
정조 1년 · 목
敎曰。中官金尙澤之憨痗。不可無罰。從重推考。
정조 1년 · 강
命臺監下吏。令攸司科治。
정조 1년 · 목
右捕廳啓言。去夜執捉犯夜人。監察李羲星。稱以陪所由。往復從事官。分揀。而不見施。則來逼從事官。語侵大將。擧措乖當。揆以紀綱。宜請警飭。而臺監論責。不可擅便。慫慂下吏。請令攸司科治。允之。
정조 1년 · 목
予曰。練主書寫官沈履之。本來善書乎。國榮曰然矣。予曰。朴祐源囚單子。分揀放送。
정조 1년 · 강
召見承旨徐有防于尊賢閣。
정조 1년 · 목
予曰。注書出去。丁丑年祝文謄錄。及祝文虛頭式。持入。而香室官員一員。持祝文紙。入侍承旨洪國榮奉進。予命有防。書親祭文。予謂國榮曰。 先大王練事隔日。崩隕如新。欲於練事前。一行 茶禮。故玆親製祭文耳。予曰。別 茶禮時。諸執事。勿爲磨鍊事分付。
정조 1년 · 강
孝明殿別茶禮。命時原任大臣入參。
정조 1년 · 목
敎曰。今日欲於自內。行 孝明殿別茶禮。時原任大臣。入參內庭事。遣史官傳諭。
정조 1년 · 강
遞承旨李崇祜兪彥鎬。以李義翊李文源代之。尋遞文源。以李亨逵代之。
정조 1년 · 목
敎曰。奉命承旨許遞。右副承旨方有纂役。姑爲許遞。前望單子入之。
정조 1년 · 강
詣 孝明殿。行晝 茶禮。兼行別 茶禮。
정조 1년 · 강
御 齋殿。召見諸承旨及時原任大臣。
정조 1년 · 목
予曰。 先大王練事不遠。心益慟隕。玆製親祭文。欲於今日。行別 茶禮。故亦使卿等入參矣。予曰。練主奉安時。禮曹節目則用要輿。奉常寺謄錄則用神輿。今番。以何謄錄擧行乎。左議政金尙喆曰。以神輿擧行何如。予曰。可也。予曰。 練主柢迎時。虞主祗送時處所。皆以興化門爲之。而明日奉安練主時。勿與晝 茶禮時。相値也。尙喆曰。明日祗迎時。當以步輦出宮乎。予曰然矣。
정조 1년 · 목
予曰。 練祀隔宵。痛隕如新。尤難堪抑。國榮曰。今夜易服之班。諸臣皆宜入參。堂下侍從之無軍職者。幷付軍職似好矣。予曰。李文源之違牌。與無端違牌。有異。亦宜下敎矣。
정조 1년 · 강
命前承旨李文源。以遞差。捧傳旨。與侍從。一體口傳。付軍職。
정조 1년 · 강
詣 興化門。 練主柢迎。
정조 1년 · 목
具白布袍。布裹翼善冠。布裹烏犀帶。乘輿。由興泰門。出廣達門。予曰。 練主柢迎時傳語。尙不來到。此是下吏之遲滯而然乎。兵曹判書蔡濟恭曰。傳語事。因下吏之誤傳。初以奉常寺排立矣。最後。始聞傳敎。自兵曹。立傳語軍排立之際。自然遲滯矣。乘輿。由建明門。詣興化門內。降輿。入幕次。予曰。左副承旨。入侍。鄭民始進伏。予曰。玉堂問安。不與政院同時。今乃。追後。予於悲擾之中。何以隨問隨答乎。且以經幄之臣。何若是不知事面乎。以此分付。予曰。 神輿至紅馬木外。外辦卽爲啓請。通禮請外辦。予出就板位。南向立。 神輿入興化門。予俯伏祗迎。 神輿入建明門。予始乘輿。予曰。 神輿旣由正門。不可幷路。侍衛。由東挾門排立事。分付。乘輿。由崇政門。詣泰寧門外。降輿。詣 孝明殿 練主幕次。左議政金尙喆等。奉 練主。奉安于幕次。予曰。濟用監屛風。入之。障前。予曰。浴主大祝。誰也。承旨洪國榮曰。閔養燮也。予還詣泰寧門外。乘輿。由崇政門。入廣達門。降輿。還內。
정조 1년 · 목
敎曰。副提調。持加減心腎湯。入侍。○國榮曰。 練祀時。士庶。必來參闕外哭班。巡邏弛禁之意分付似好矣。
정조 1년 · 목
敎曰。今夜。卽罔極之日。民庶。宜有來參哭班之事。夜巡弛禁事。分付。
정조 1년 · 강
虞主埋安。命待天明爲之。
정조 1년 · 목
敎曰。 虞主。深夜埋安。終涉如何。移奉後。待天明爲之事。分付該寺。
정조 1년 · 강
召見禮曹判書李徽之于興政堂。
정조 1년 · 목
予曰。今番 練祀時改服節目。以白布磨鍊。或有未知節目者。則以練布渾知似易。殊非節目中磨鍊之意。如有未及詳知節目者。自禮曹更爲指揮。
정조 1년 · 강
命大殿加進排宮人衣纏。査問草記。
정조 1년 · 목
敎曰。大殿。元無所屬之宮人。而曾在 先朝丁丑後。以 仁元王后殿宮人之無歸屬處。定爲大殿宮人名色。此固一時區處之 特敎。初無定式之事。故予於卽位之初。依古例。大殿宮人名色。則有勿爲磨鍊之命矣。觀此該監單子。有大殿加進排宮人衣纏磨鍊之事。決是誤書。否則豈其無料而只有衣纏之理乎。以此意。令該曹知悉。査問該監。釐正後草記。
정조 1년 · 목
具白布袍。布裹翼善冠。布裹烏犀帶。乘輿。由興泰門。入崇政門。詣崇政殿月臺。予曰。親押後。當參夕上食。雖過時刻。姑待親押後親行事。分付守僕。就板位。親押。予謂兵曹判書蔡濟恭曰。迎勅時。禁軍則淺澹服。駕前駕後。皆以白衣擧行。
정조 1년 · 강
練主書寫時。命奉常寺都提調入參。
정조 1년 · 강
戶曹以衣纏單子。令該監。釐正書入。啓。
정조 1년 · 목
該曹啓言。衣纏單子。査問該監。則薜里內官擧案中。 王大妃殿移屬宮人。以大殿加進排報來。而啓單子。一依擧案謄書。致此差誤。故釐正書入事。分付該監。
정조 1년 · 강
御齋室。召見奉常都提調金尙喆。提調蔡濟恭。承旨鄭民始。
정조 1년 · 목
予曰。明日 虞主埋安時。卿將進去耶。尙喆曰。 宗廟提調進詣矣。予曰。庚子甲辰 埋安開基時。連得玉標云。此宜詳審矣。尙喆曰。問于 宗廟守僕。則似無此慮云矣。予曰。 練祀後。 祭奠所用之香。庚子甲辰。亦有自內措備之例。故今亦依此例。自明日。將自內備用。此可爲一分省費之道耶。承旨洪國榮曰。沈香價多。戶曹之省費甚大矣。民始。讀儀注訖。予曰。禮曹謄錄。有修整之議。尙今未成耶。予曰。我朝文獻。實無徵信者。良可悶也。濟恭曰。臣以明日哭班事。有仰達矣。每於親 祭時。入直禁軍之類。皆參哭班。而侍衛之臣。獨不得參哭。下情。不勝缺然矣。予曰。業欲下敎。而猶有未詳者。故未果矣。在昔國恤時。亦有以此陳請者而蒙允矣。考見謄錄。果有侍衛參哭之事。則行 祭時改服參哭。予曰。 宗廟提調沈履之。入侍。予曰。 虞主題主。事甚重難。卿或習寫否。履之曰。臣果習寫。而燭下。實難細書矣。予曰。若着眼鏡則似無慮矣。予曰。浴 主與出納 主。各有大祝乎。民始曰。以一人兼行矣。
정조 1년 · 강
御 齋殿。召見承旨李義翊。
정조 1년 · 목
予曰。易服前。當題 主。百官諸執事。皆近處待令。留門。亦於烽火時啓請也。予曰。 先大王戊寅年三月二十三日。有 敎曰。雲寶劍。蓋是戎具。則裹以白布。甚不相稱只纓子。以白爲之事。下敎。而今則雲寶劍。皆裹以白布。有何前例而然乎。注書出去。問于尙衣院。知入。鄭東浚還奏曰。無例云矣。予曰。其時提調。誰也。知入。東浚還奏曰。金漢耆厚謙云矣。
정조 1년 · 강
命雲寶劍。國恤勿爲布裹。一遵受敎。
정조 1년 · 목
敎曰。 先朝戊寅。有定式之受敎。雲寶劍。雖 大王國恤。勿爲布裹。擔筒介。亦有此例爲 敎。則昨年以後所用。與受 敎大異。其時該堂。今無可論。令該院。自今日。一遵受 敎爲之事。分付。
정조 1년 · 강
詣 孝明殿。行 練祭。
정조 1년 · 목
具衰服。自齋室。詣 孝明殿。就板位。贊禮啓請俯伏哭。予俯伏哭。贊禮啓請止哭。予俯伏哭不已。都承旨洪國榮。進前曰。殿下。連日勞動。且將事在前。何如是哀毀過情乎。予俯伏涕泣如舊。國榮又進前。請止哭甚懇。予涕泣不已。左議政金尙喆。右議政鄭存謙等。進前曰。連日哀毀。獨不念聖體乎。予涕泣猶不止。尙喆等。一齊請甚懇。予始止哭。贊禮啓請興四拜。予興四拜。贊禮導。陞自東階。予詣卓前。北向立。大祝。陞自東階。詣幄。奉 練主。奉安于卓。浴以香渴訖。予曰。首陽梅月。待令乎。尙喆曰。待令矣。題 主官沈履之。詣卓前。西向立。題 主訖。予詣卓前。奉審。寫字官安福信。進卓前。光漆訖。大祝。捧 虞主。移安於六面床訖。捧 練主。奉安于靈座。贊禮啓請降復位。予就齋室。易服。具練服。詣孝明殿。就板位。贊禮啓請俯伏哭。予俯伏哭。贊禮啓請止哭。予止哭。贊禮啓請興四拜。予興四拜。詣盥洗位。北向立。盥手。陞自東階。詣尊所。西向立。贊禮導詣 靈座前。三上香。獻幣。贊禮啓請降復位。贊禮導。陞自東階。詣尊所。西向立。贊禮導。詣 靈座前。獻爵。大祝進 靈座前。讀祝訖。贊禮啓請降復位。謁者。引亞獻官。詣 靈座前。獻爵。謁者。因亞獻官。復位。終獻禮。如亞獻禮訖。贊禮啓請俯伏哭。予俯伏哭。贊禮啓請止哭興四拜。予止哭興四拜訖。大祝。納 練主如儀。贊禮導詣望燎位。大祝捧祝幣。燎於坎。贊禮導。還詣齋室。
정조 1년 · 강
孝明殿祭香。命只朔望節祭大祭。待令。
정조 1년 · 목
敎曰。旣導古例。 孝明殿祭香自內措置。自明日。朝 上食。代奠 上食。及茶禮時香。香室勿爲待令。只朔望及節祭大祭。俱三獻時待令事。令該曹知悉。
정조 1년 · 강
詣興化門內。 虞主祗迎。
정조 1년 · 목
具布裹翼善冠。白布袍。布裹烏犀帶。乘輿。由興泰門。詣興化門內幕次。予曰。 神輿及至建明門。卽請外辦可也。少選通禮啓請外辦。就板位上。南面立。鞠躬。祗迎 神輿。出興化門。乘步輦。命留興化門。住輦。瞻望移時。仍詣興泰門內。降輿。還內。
정조 1년 · 강
練主都監堂郞 魂殿堂上參奉。 山陵守侍陵官以下。施賞有差。
정조 1년 · 목
敎曰。 練主書寫官吏曹參判沈履之。加資。浴主及 練主出納大祝修撰閔養燮。兒馬一匹賜給。監造官奉常寺副奉事吳泰彥別工作繕工假監役吳泰魯。幷六品遷轉。各差備官。各加一資。資窮者。代加。侍衛長番內官延壽長 神輿侍衛李秀采李漢謙。各熟馬一匹賜給。差備長番中官。各半熟馬一匹賜給。出入番中官。各兒馬一匹賜給。光漆寫字官安福信。邊將除授。侍衛禁軍及司鑰。各上弦弓一張賜給。計士及員役工匠等。依昨年都監例。分等施賞。又敎曰。 孝明殿宗室海溪君★(火+集)密安君焍䳽城君榆原溪君★(火+弟)河恩君桄安春君烿都薛里金德九延壽長韓聖揆。各熟馬一匹賜給。進止長番中官朴昌文金壽民閔德泰李元錫康壽甲咸德倫。參奉鄭宜淳洪樂莘。各半熟馬一匹賜給。進止中官金海采金孝臣邊安揆吳泰爀薛里中官申萬里李昌華酒房中官朴東采金鳳采。忠義趙㥥李厚謹尹寅喆李悌源。各兒馬一匹賜給。守僕以下下人。當自內從厚施賞矣。又敎曰。守 陵官恩彥君䄄。侍 陵內寺朴敏采。幷加資。資窮者。熟馬一匹面給。參奉宋翼休李鎭玉。忠義李鎭斗。各加一資。資窮者。代加。進止長番中官劉仁默。半熟馬一匹賜給。進止差備中官金命采。兒馬一匹賜給。員役。當自內。從厚施賞。又敎曰。親祭代 奠逐日待令贊儀洪直浩。相當職調用。承傳引儀。一幷上弦弓一張賜給。
정조 1년 · 목
敎曰。副提調。持加減心腎湯。入侍。○予曰。今番賞典加資者。皆令今日內。口傳下批。寫字官邊將承傳。亦當卽爲擧行耶。國榮曰。有特敎。則當卽擧行矣。予曰。兵曹。如有僉使闕。則口傳擬入。
정조 1년 · 강
召見禮曹參議兪彥鎬于興政堂。
정조 1년 · 목
予曰。俄見所撰文字。文旣善作。言甚到底。看今世之義理大晦。漫不知忠逆之分。而見此文字。令人歎服。至如相簡斷懼字疑字。及麟漠斷 慈宮書諭。及嗾史官不錄之說。言甚到底。及見義理關頭之文字。心益如新矣。彥鎬曰。聖敎至此。惶恐惶恐。予曰。奎章閣直閣李秉模以下。皆賜織毛鞍。故今於爾亦不以他。而特以此也。仍命親授。彥鎬四拜。敬受而退。予曰。注書出去。備鞍於司僕馬。仍騎出去事。傳于兪彥鎬。
정조 1년 · 목
予命讀兪彥鎬所撰明義錄。予曰。此文。能辨明忠逆之分。闢破義理之源。可謂善作矣。國榮曰。實是得意之文也。
정조 1년 · 강
遣承旨。詣 皇壇。奉審。
정조 1년 · 강
御尊賢閣。行藥院入診于 王大妃殿。提調徐命善。
정조 1년 · 목
予曰。 王大妃殿患候。屢日行素。連爲哭泣之餘。大段添加。戰掉之症尤極。煩熱之候亦甚。而進服湯劑。亦不順下。與諸醫。議定當進之劑也。醫官慶絢曰。 患候。因屢日行素。胃氣不足而然矣。湯劑。前方中。加減 進御。似好矣。予曰。鷄膏似有補元之益。而能無痞滯之慮乎。康命徽曰。鷄膏不無是慮。湯劑先爲 進御。似好矣。命善曰。醫官中。吳道烱徐命緯。未及入來。待其齊到。當議定當進之劑矣。予曰。湯劑與鷄膏中。更爲商議後。稟定。予曰。宣傳官具純。入侍。予曰。勅行。何時。當到弘濟院耶。純曰。今日軍令。以卯時書出云。似已來到矣。予曰。藥房提調。更爲入侍。予曰。湯劑與鷄膏。何以決定乎。命善曰。諸議。皆以爲。鷄膏則姑難輕進。而湯劑前方中。加減 進御。爲宜云矣。仍奉進方文。
정조 1년 · 강
王大妃殿進御仁蔘順氣湯。前方中。減人蔘桂枝各五分。去乾薑。入縮砂竹茹各五分。命五貼式製入。
정조 1년 · 강
命迎勅時軍令。傳通停當。
정조 1년 · 목
敎曰。明日迎勅。欲於卯時間爲之。以此。卽爲傳于遠接使。勅使軍令。使首譯。以此意。傳通停當後。卽爲狀啓。
정조 1년 · 강
命漢城府郞廳。五部官員。發牌問奏。
정조 1년 · 목
敎曰。以安廷玹上疏觀之。近來。座更之法解弛。有勢之民。圖免。而無勢之民。偏苦云。京兆三堂。其不坐起而申飭乎。漢城府郞廳。五部官員。當重繩。卽爲發牌問奏。
정조 1년 · 강
命漢城判尹李福源。越捧俸。行公堂上重推。該郞部官。拿問。
정조 1년 · 목
敎曰。都民休戚。係於京兆。至如諸般坊役中。座更等事。特其一節。以諫臣之疏。觀之。可以擧一反三。問於兵判之與判京兆也。已有面敎者矣。何必每於新除之堂。復申前敎乎。予則初以爲。時判尹或能修擧。其所不審。與池哥導掌之收贖旣配事。何相似也。漢城判尹李福源。爲先越捧俸一等。行公堂上。從重推考。該府色郞當該部官員。拿問定罪。
정조 1년 · 강
召見右議政鄭存謙于興政堂。
정조 1년 · 목
予曰。御前通事。及譯官。入侍。金文淳張濂金振夏進伏。予曰。見接待笏記乎。文淳曰。見之矣。予曰。漢語亦學之乎。文淳曰。此非時日可解者矣。存謙曰。年少文官。不可不講學漢語。古故相臣李元翼樹立。多由於能通漢語矣。予曰。今番接待時。多有懈弛之慮。此可見紀綱所在。各別擧行。予謂承旨李亨逵曰。迎勅擧動時。捧上言事。分付戶房承旨。
정조 1년 · 강
遞承旨李鎭衡。
정조 1년 · 목
敎曰。同副承旨許遞。
정조 1년 · 강
命司譯院提調。一幷罷職。
정조 1년 · 목
敎曰。譯院事。何其事事顚錯也。昨年勅行。許多做錯。猶屬生疏。雖或參恕。至於今番。甚於昨年。通事之塡差不審。首譯之中路稱頉。已極可怪。又況委傳特敎之事。漫不遵行。莫重迎勅之禮。幾至失儀。一恕二恕。雖出於敬大臣之意。屢次失着。一味曲恕。亦關紀綱。司譯院都提調提調。一幷罷職。有闕之代。皆令今日政。差出。
정조 1년 · 목
以李獻慶爲承旨。李廷喆爲判敦寧。尹得養爲右參贊。李命植爲右尹。洪樂純爲知經筵。李重祜爲知春秋。
정조 1년 · 목
敎曰。副提調。持加減心腎湯。入侍。○予曰。明日接見說話。宜先問皇帝之安否。而笏記則不然。當點改矣。國榮曰。禮房承旨。俄已申退。何以爲之乎。予曰牌招。
정조 1년 · 강
營建都監。以昌德宮修理吉日推擇。啓。
정조 1년 · 목
該都監啓言。昌德宮修理吉日。推擇。今三月初七日午時爲吉云。景福殿修改。 慈慶堂修理。以此日時先爲擧行。
정조 1년 · 강
正言安廷玹。疏論趙㻐。兼陳難冒之義。賜批。
정조 1년 · 목
疏略曰。告君之辭。貴在誠實。而向來。一所試官趙㻐之疏。强引不當之義。臣固病之。若其寬限精考之議。稍有意見。而今考其出榜日子。四千餘券。了當於一旬之內。原疏五旬之說。太相逕庭。臣謂趙㻐。宜施罷職之典。又有目下難安者。敢此尾陳。坐更。法意甚嚴。而臣待罪騎省。祗承監軍之命。歷檢北部所管坐更。則俊秀坊二名闕點。故與巡將臣鄭宅洙。捉來該部隸。問其所由。棍治闕點之罪。今聞部隸。以掌令臣金致九廊底人。越訴於掌憲。而推治巡軍。揆諸事面。難以蹲仍。伏乞亟遞臣職。批以。趙㻐事。何足深責。而所請不過罷職。依施。爾其勿辭。察職。
정조 1년 · 강
命黃海都事李魯述。拿來。
정조 1년 · 목
敎曰。向欲處分。而科時當前。未及下敎。揆以紀綱。萬萬駭然。都事李魯述。令該府拿處。○因拿來啓稟。敎以。不參易服之班。而至有拿來次。羅將下送之擧乎。
정조 1년 · 강
命憲吏任聖潤。嚴勘。
정조 1년 · 목
敎曰。名以憲吏。則與他司自別。恣意蔑法。尤極痛駭。別樣嚴勘後。草記。
정조 1년 · 강
給泗川船主李德九等渰死。恤典。
정조 1년 · 목
咸鏡監司趙重晦。以嶺南移轉穀。運去北關時。泗川船主李德九等三十八名渰死。馳啓。敎以。令本道。恤典擧行。
정조 1년 · 강
詣慕華館。迎勅。
정조 1년 · 목
具布裹翼善冠。白布袍。布裹烏犀帶。乘輿。出興泰門。詣 孝明殿。展拜。入殿內。奉審訖。還詣泰寧門外。乘輿。由崇政門。出建明門。予曰。左右月廊。何不設布帳乎。知入。承旨李義翊還奏曰。依昨年例。不設云矣。予曰。昨年迎勅時。予適忘却。還宮時。始下敎。而今番。則還宮時前。禁御兩營。合力。設布帳事分付。出興化門。予曰。作門內。人馬攔入。紀綱之解弛。可知。攔入人馬。知入。義翊還奏曰。司僕馬云矣。予曰。司僕內乘。令兵判。決棍汰去。輦輿侍衛。以兼內乘爲之。駕至崇禮門。敎曰。都承旨。入侍。義翊奏曰。司僕馬攔入事。本寺都提調提調。惶恐落後。都承旨。亦以奎章閣提學所騎。亦在其中。故惶恐。不敢入侍云矣。予曰。提調之落後。已極過引。而都承旨不爲入侍。尤爲過當。至慕華館。入幕次。勅書將至。通禮啓請出次。改具翼善冠黲袍烏犀帶。鞠躬祗迎。乘輿。由敦義門。入崇政門。詣齋殿。少間。勅使龍亭。入崇政門。贊禮啓請。出次。就位。俯伏興。四拜訖。由西階陞。詣殿內。北向立。贊禮啓請。跪勅使。捧勅書。西向立。傳。予受勅書。承旨鄭民始代展。覽訖。授民始。還置案上。贊禮啓請俯伏。叩頭。興。平身訖。贊禮導予出。至殿陛上。東向立。捧勅官李在學。宣讀訖。捧勅書。入寘案上。贊禮啓請。俯伏哭。興。四拜。平身。贊禮啓請禮畢。予陞詣殿內南。北向立。予命御前通事金文淳。傳于勅使曰。皇帝奄遭大喪。哀痛中。氣力何如。勅使曰。皇帝衰年。摧慟罔極矣。民始導予出。至殿陛上。予讓勅使先降。勅使。讓至再三。勅使願與偕降。引禮。引勅使入次。予詣齋殿。小頃。通禮啓請出次。予改具白布裹翼善冠。白布袍。白布裹烏犀帶。承旨。導予。由西正門入。就殿內。東向立。引禮引勅使。由東正門。入殿內。西向立。予命御前通事。請行拜禮。勅使讓至再三。請行揖禮。禮畢。予就座。勅使亦坐交椅訖。予使御前通事。傳于勅使曰。皇太后。緣何疾恙。而遽至於斯。上勅曰。年歲已高。飮啖漸減。仍以微恙。遽至於斯矣。予曰。皇太后。母臨四十餘年。小邦偏被盛渥。尤所感戴。今奉遺詔。慟悼何極。勅使曰。國王之心。固知如此。而吾邦臣民。咸誦恩德。莫不罔極矣。予曰。諸王貝勒。安否何如。勅使曰。俱平安矣。予曰。春寒未解。風日不和。僉大人遠道跋涉。氣力何如。勅使曰。問候絡繹。盛春備至。行李穩便。感謝良深。予曰。西路。饑荒滋甚。民力蕩殘。接待凡節。必不成樣。心甚愧歎矣。勅使曰。沿路供奉。極爲豐備。一行上下。接待均洽。此乃國王勤念所致。實感于心矣。予曰。僉大人。仰體皇上之德意。俯念小邦之凋弊。一路供饋等事。一幷減除。雖感盛意。在主人之心。甚不安矣。勅使曰。雖奉皇命而來。國王若不勤飭。則接待。豈如是曲盡乎。予曰。僉大人。奉命遠臨。而旣異於常時。雖不得設宴。而例行之茶禮。不可廢矣。勅使曰。宴禮則固不敢當。而國王愛我。欲行茶禮。敢不從命。予命進茶。予曰。饌品雖薄略。加意下箸。是所望也。勅使曰。敢不加意善喫乎。予曰。僉大人。連日行役之餘。必多勞憊。而茶饌。又甚草草。主人之心。甚爲悵然。更進一茶何如。勅使曰。國王勞動。俺等困憊。亦旣盡飽。則不必更爵。罷座似好矣。予曰。不腆之饌品。不足以表主人之誠。而日已向晏。方令撤床矣。勅使曰。盛恩可感。而方欲歸休。撤床好矣。予曰。通官輩。饋饌於席端何如。勅使曰。國王勞動。俺等亦將早歸。頭目輩賜茶。置之好矣。予曰。旣是前例。烏可廢乎。勅使又辭之。起交椅。予亦起座。送勅使于崇政門。仍乘輿。出崇政門。入廣達門。降輿。還內。
정조 1년 · 강
命內乘汰去下敎。勿施。
정조 1년 · 목
敎曰。以人馬攔入事。都提調。方欲胥命云。內乘汰去下敎。姑爲勿施。以安都提調之心。
정조 1년 · 강
命館所擧動。禁營軍隨駕。
정조 1년 · 목
敎曰。明日館所擧動時。禁營軍隨駕。而禁軍三番隨駕。
정조 1년 · 목
予曰。今日迎勅凡節。皆免失措。可幸。國榮曰。纔經昨冬迎勅。凡百皆鍊熟矣。
정조 1년 · 강
右議政鄭存謙。陳箚自訟。賜批。
정조 1년 · 목
箚略曰。太僕馬攔入作門。臣之所騎。在於其中。誠不勝萬萬驚惶。忝長提擧。不能檢飭。論罪。臣實居首。逬出班外。泥首俟勘。內乘勿汰之命。已出寬恕。安心入侍之敎。別是殊渥。雖不得不張皇承命。而第臣。有罪未勘。短箚自訟。伏乞亟賜譴何。批以。朝者擧措。內乘豈曰無罪。而知申警予以或過。已有勿汰之命。亦諒卿心。於卿何有。卿其安心勿辭。進參明目陪班。仍命遣史官傳諭。
정조 1년 · 강
吏曹判書徐命善陳疏自列。賜批。
정조 1년 · 목
疏略曰。臣於頃者。伏奉下敎。以亞卿之未通知申者。幷擬承宣之望。而乃於昨政。昏不覺察。只謄舊單。致煩付標。宜卽仰請譴何。而職在藥院。陪扈義重。繕寫短章。以待回鑾。又有太僕馬攔入作門之事。臣之所騎。亦入其中。而身爲提調。不能檢飭。合被重勘。批以。政注不過一時不察。該寺之事。旣諭於相批。卿其勿辭。行公。
정조 1년 · 강
右參贊尹得養。陳疏乞遞。批下該曹稟處。
정조 1년 · 목
得養。與其親査左議政金尙喆。有應避之嫌也。
정조 1년 · 강
迎接都監。以上副勅及通官等贐行各種。磨鍊單子。啓。
정조 1년 · 목
該都監啓言。上副勅及通官等贐行。密贈。與別求請各種磨鍊。別單子。書入。
정조 1년 · 강
迎接都監。以勅使開閉門。啓。
정조 1년 · 목
該都監啓言。勅使以爲。依上來時沿路例。閉門放砲三聲。開門一聲爲之云矣。
정조 1년 · 강
迎接都監。以百官及都監堂郞見官禮停免。啓。
정조 1년 · 강
秋曹。以憲吏任聖潤。徒一年半。新昌縣定配。啓。
정조 1년 · 강
給格軍車金巖回等渰死。恤典。
정조 1년 · 목
因江原監司金履素狀啓。敎以。令本道恤典擧行。
정조 1년 · 강
詣館所。接見上副勅。
정조 1년 · 목
具布裹翼善冠。白布袍。布裹烏犀帶。乘輿。出興泰門。詣 孝明殿。展拜。詣殿內。奉審訖。乘輿。由崇政門。出興化門。詣館所。入小次。命首譯。呈御帖於兩勅。勅使。以不敢受之意。還之。予詣西宴廳。勅使降階。讓陞。予曰。僉大人奉命遠臨。主人豈可先陞。勅使曰。國王之久立可悶。俺等與國王諧行。未知如何。予曰。敬聞命矣。予詣西宴廳內。請行拜禮。勅使曰。昨日旣行揖禮。國王之兩日勞動。亦可悶矣。予遂施揖。兩勅答揖。予就交椅。勅使亦坐椅。予使御前通事金文淳。傳語曰。昨日接見。未獲從容。悵然之懷。至今未已。勅使曰。國王昨日勞動。今又遠臨。心甚感謝。予曰。日氣不適。館宇狹隘。僉大人遠路驅馳之餘。不瑕有損。勅使曰。飮食豐備。眠睡穩便。莫非國王之德意矣。予曰。上勅大人。年紀幾何。上勅曰。俺年三十八矣。副使大人年紀幾何。副勅曰。俺年四十七矣。予命首譯曰。彼通事。若未善解我國言語。以漢語傳之。予曰。僉大人。皆初臨弊邦耶。上勅曰。俺則重來而副价則初來矣。予曰。僉大人想多路憊。屢日留館。以副主人之望如何。勅使曰。國王勤留。實所銘感。而皇太后梓宮。營葬於四月十四日。明朝當發去矣。予曰。事勢雖然。而一日之遲速。不甚大關。幸留一日。以副區區之望如何。上副勅。相顧商量而答曰。國王之挽留可感。敢不如敎。予曰。茶啖。雖甚不腆。旣令備待。進之如何。仍命進茶。予曰。加意下著何如。勅使曰。國王勞矣。俺等欲休矣。退送于房所。則當盡飽矣。予曰。謹當如敎。而逢別悤悤。情懷黯然。命撤床。予曰。兩大人。所帶何職。上勅曰。俺世世勳籍。一品官也。副勅曰。俺內閣學士。兼禮部侍郞鴻臚侍中也。予曰。僉大人勞憊之餘。久坐想難。日又向晚。不得已辭歸。而餘懷耿耿。再明。當出郊送別矣。勅使曰。國王連日勞動。毋爲動駕。是所望也。予曰。此乃尊皇帝之意。烏可已也。予起座。勅使亦起。予揖。勅使亦揖。予曰。僉大人速還房所。是所望也。兩勅曰。國王爲俺等勤臨。當出門送別矣。予乘輿。出館所。由興化門。入廣達門。降輿。還內。
정조 1년 · 목
敎曰。副提調。持加減心腎湯。入侍。○予曰。 陵幸及今番迎勅。軍兵連爲勞苦。不可無慰悅之道。而此闕。無試射之所。再明送勅後。仍詣昌德宮。將爲試射矣。○予曰。今番嶺南運穀。敗船甚多。累千斛包之臭載。固已可惜。而許多人命之渰死。尤極驚慘。督運都事。不可無罪責矣。國榮曰。竣事之前。似不可遞罷矣。
정조 1년 · 강
命諸般使行貽弊者。監司隨聞狀聞。
정조 1년 · 목
敎曰。問安西路諸邑。使星旁午。民邑之受困。可以推知。昨年雖有飭敎。其間解弛。安保其必無乎。今番下勅時。諸般使行。毋論外朝內寺。一事半事。貽弊於邑者。諸道監司。隨聞狀聞。掩不報聞。則亦當有罰。着意奉行事。下諭于勅行所經諸道監司及留守處。
정조 1년 · 강
命監試官。依禁亂官。處分傳旨。捧入。
정조 1년 · 목
敎曰。不察則場內外一也。該所禁亂官。只命拿處。則監試官。宜無異同。初傳旨。勿施。依禁亂官。處分傳旨。捧入。
정조 1년 · 강
命咸鏡監司狀啓。令備局。卽爲草記。
정조 1년 · 강
命慶尙都事金載人。竣事後拿處。本道監司李衍祥江原監司金履素。重推。
정조 1년 · 목
敎曰。南穀之運。蓋出於活我北民之意。而人命之渰死。至於數十名。臭載之穀物。亦過累千包。比者。以此。狀報陸續。是欲救北民而反害南民。予庸惻傷。寧欲無訛。前後敗船。皆以船之不完爲說。則身爲督運之任。不善檢察之罪。在所難免。慶尙都事金載人。竣事後拿問嚴處。本道監司李衍祥。從重推考。穀物人名之如是狼貝。皆在於江原道矣。其所泛忽之失。亦不可無警。該道監司金履素。亦爲從重推考。地方官。一幷緘辭。從重推考。
정조 1년 · 강
命禁府時囚。皆令今日。捧供以聞。
정조 1년 · 강
命時囚吳命久等議處。李羲星。姑待從事官之供。
정조 1년 · 목
義禁府啓言。漢城主簿吳命久北部奉事洪景厚原情。以爲座更不善檢飭罪。請刑推得情。敎以。吳命久。雖以坐起及卯酉時董飭納供。當此紀綱解弛之日。該府之堂雖鎭日開坐。逐日夜摘奸。其所倖漏。難保其必無。則況廢坐多日。委屬已久。殘民之偏苦。勢所必然。不必專責於郞官者。與洪景厚。除刑推。議處。又啓言。文一所監試官金觀欽原情。以爲初場入門擧子不齊。不能檢飭罪。請刑推得情。敎以。設如所供。監試官則場內事檢察。士子成群。而咽門。則入門後。便是場內。監試官。果無所掌乎。與禁亂官之罪。別無異同。除刑推。議處。又啓言。監察李羲星。身爲臺監。以下吏事。突入捕廳。詬辱大將。請議處。敎以。觀此所供。以渠發明。雖不足取信。其中語侵大將事。至以夢寐之所未到納供。則亦不可混爾酌處。姑勿議處。以待該廳從事官之供。
정조 1년 · 강
拿捕廳從事官尹守訥。
정조 1년 · 목
敎曰。右捕廳從事官尹守訥。拿處。以監察李羲星供。査問以聞。
정조 1년 · 강
命判尹。以從二品中。備擬。
정조 1년 · 목
敎曰。此時京兆。宜乎擇人。判尹有闕代。政官牌招。開政。以從二品中。問于大臣。備擬。
정조 1년 · 강
召見訓將張志恒御將具善復于興政堂。
정조 1년 · 목
予曰。二月 陵幸時。及今番迎勅時。隨駕軍兵。宜有酬勞之典。明日送勅後。仍詣昌德宮。欲令試射。技藝近能習之云乎。志恒善復對曰。連爲習藝云矣。予曰。明日。送勅還宮後。駕前駕後。皆令來待。予曰。首譯朴道貫。入侍。予曰。今番上副勅。無不快之意乎。道貫曰。無不快之意矣。壬午癸未年間所給。不過五六百兩矣。今則轉輾添加。上勅則五千兩。副勅則四千兩。通官則猶勝於上副勅矣。
정조 1년 · 강
命司譯院都提調提調。敍用。大臣置處。今日政爲之。
정조 1년 · 강
有政。吏曹參判沈履之。兵曹判書蔡濟恭進。
정조 1년 · 목
以張志恒爲判尹。尹得養爲分內局提調。金陽澤單付領敦寧。具以謙爲忠淸兵使。
정조 1년 · 강
迎接都監。以上副勅所請入給。啓。
정조 1년 · 목
該都監啓言。上副勅。例別贈外。各淸心丸一千八百丸。竹淸紙三十卷。苔紙十卷。五色詩箋紙二十卷。鏡光紙二十卷。黃筆一百柄式求請。故幷依所請入給。而淸心丸則今方劑造。趁渡江前。隨其所到處。傳給事停當。
정조 1년 · 강
許施關北還穀加分之請。
정조 1년 · 목
備局啓言。咸鏡監司趙重晦還穀加分狀啓。有卽爲稟處之命矣。今此所請。尤甚邑四分之三。之次邑三分之二。稍實邑五分之三。方當大賑。勢不可膠守常法。請依狀聞許施。從之。
정조 1년 · 목
予曰。大提學終不可行公耶。國榮曰。其在處義。萬無冒膺之勢矣。予曰。堂錄之如是遷就可悶。
정조 1년 · 강
行朝講及次對于興政堂。領經筵金尙喆。特進官李重祜徐浩修。知經筵吳載純。大司憲鄭一祥。參贊官李鎭衡。侍讀官李在學。檢討官沈煥之。正言趙時偉。假注書柳孟養。記事官林錫喆徐龍輔。
정조 1년 · 강
命天坪嶺路禁飭。令南兵使擧行狀聞。
정조 1년 · 목
左議政金尙喆啓言。監市御史沈豊之別單以爲。天坪捷徑。自甲山直通咸興。嶺路高岌。洞勢幽險。脫有緩急。賊路之捨厚峙而取元川。是常理之外。山腰禁耕。嶺阨養木。法意甚重。而長養之木。或火或伐。所見寒心。自朝家宜有申飭爲辭矣。嶺阨形便。前此道臣狀奏。令番御史別單。有相參差。雖難臆斷。別設鎭堡。恐難輕議。而此是南兵使所管轄。嶺路之陻不陻。樹木之禁不禁。帥臣之責。何可一任其玩愒乎。爲先講以此嚴飭。右議政鄭存謙曰。嶺阨長木。乃所以塞路也。以御史別單觀之。疏虞。據此可知。分付帥臣。使之嚴加糾檢。不必設鎭。而足可禁斷矣。予詢將臣。訓鍊大將張志恒曰。雖非大路。旣通行人。則無行狀。任其往來。有違法意。至於設鎭。雖甚不緊。而行人糾察。嶺阨禁養。不可無主管者。營裨倉監之間往。雖或爲些少弊端。似不可顧。不然。則天坪以北之路。永爲防塞。亦似好矣。敎以。依相臣所奏。以此嚴飭。而令帥臣。擧行形止。卽爲狀聞事分付。
정조 1년 · 강
命南北關武科出身三邊將窠許之。分付道臣帥臣節目狀聞。
정조 1년 · 목
左議政金尙喆啓言。北評事沈豊之所啓。南北關武科出身。皆願依親騎衛例。分屬監營及南北兵營。每年都試居首。差萬戶權管。則可得千餘勇健之卒事。稟處命下矣。朔方健兒。緩急可恃。但出身之後。徒使虛老。若以本道三邊將窠。許以與之。則亦足爲慰悅之道。依此似得宜矣。予詢右相。右議政鄭存謙曰。收拾人才。收聚勇健。一擧而兩得矣。予詢兵判及將臣。兵判蔡濟恭曰。損三邊將之窠。慰悅遐方。團束健兒。誠爲兩得之政矣。訓將張志恒曰。臣於烽臺看審之行。已知武士抛棄之可惜。北評事所啓。政合臣意矣。允之。尙喆曰。旣有許施之敎。分付道臣。與南北兩帥臣。爛漫商確。使之成節目狀聞後。令兵判請更爲稟旨擧行。從之。
정조 1년 · 강
命田光尹所逋蕩減。
정조 1년 · 목
左議政金尙喆啓言。樂安前郡守田光尹。旣被重譴矣。所逋未捧米九百餘石。若蒙蕩減。則樂安一邑。庶救莫大之弊矣。從之。
정조 1년 · 강
命武科殿試。以昌德宮磨鍊。
정조 1년 · 목
禮曹判書洪樂性啓言。增廣武科殿試時御所。有難設行。請依昨秋之例。擧行昌德宮。敎以。動駕頻數。故欲於此闕爲之。片箭一技外。許多技藝。無可試之處。且遐方武士。不以諸技試之而見落。則亦甚可悶。以昌德宮磨鍊。又啓言。文科殿試處所。定於何殿乎。敎以。仁政殿爲之。欲於伊日動駕。則時刻早早磨鍊。然後。諸處展拜後。可以設場。事甚窘速。以前一日爲之。
정조 1년 · 강
命道路事知。久勤年限。十年磨鍊。
정조 1년 · 목
兵曹判書蔡濟恭啓言。道路事知二人。以禁軍抄擇。今方備望以入。而其久勤年限。不可不更爲稟定矣。五六年太涉速化。十年左右改定。似得宜矣。敎以。十年磨鍊可也。
정조 1년 · 강
兩司避嫌乞遞。賜批。大司憲鄭一祥。執義李惠祚。掌令安鼎大。持平洪履健。獻納朴宗來。正言趙時偉沈有鎭。
정조 1년 · 목
兩司啓言。罪人啓能之懲討罪惡。實是一國共公之論。加律發啓之際。聯名合辭之意。發簡於入直玉堂。則謂合辭。不可施之於堂下三品之人。還送簡通。噫。彼凶逆之徒。豈可以品秩區別。臣等言輕未孚。何可晏然於臺次乎。請命斥遞。批以。勿辭。亦勿退待。
정조 1년 · 강
校理李在學陳啓。請啓能夬降兪音。賜批。
정조 1년 · 목
陳啓以爲。啓能之窮凶極惡。決不可容貸於覆載之間。兩司不允之批。恐有欠於明大義定國是之道。夬降兪音焉。批以。靳允有在矣。
정조 1년 · 강
大司諫李義翊陳疏自引。賜例批。
정조 1년 · 강
遞承旨吳載紹。以李義翊代之。
정조 1년 · 목
敎曰。印役方始。有難仕進。左副承旨吳載紹許遞。又敎曰。大司諫李義翊爲承旨。
정조 1년 · 강
以李昌運爲統制使。備薦也。
정조 1년 · 강
行召對于興政堂。召見北靑府使李獻慶。參贊官徐有防。侍讀官李在學。檢討官沈煥之。假注書柳孟養。記事官林錫喆徐龍輔。
정조 1년 · 목
講史記評林。○予曰。今日玉堂之不參合啓是矣。在學曰。懲討之誠。臣等豈後於臺臣。而格例不然。故不得隨參。
정조 1년 · 강
飭科場代述借手之弊。
정조 1년 · 목
敎曰。科場之嚴。雖在於考試之公。當其製呈之始。任其雜糅。使工拙混淆。則試官雖欲秉公。擧人又欲盡技。其勢不可得矣。今番會試。額數不過數百。道以區別。坐以成列。無得私相往來。致有代述借手之弊。監試臺臣。旣聞筵敎。自當嚴束。如是諄複之後。或有犯者。自試所草記。如律科罪事。嚴飭文科覆試試所。
정조 1년 · 목
敎曰。副提調。持加減心腎湯入侍。○予曰。兪彥鎬所製明義錄箋文持入。國榮讀奏。予曰善作矣。國榮曰。然矣。語多剌骨。文實得體矣。
정조 1년 · 강
以鄭弘淳爲吏曹判書。前望也。
정조 1년 · 강
吏曹判書鄭弘淳陳疏引義。仍辭新除天官之任。賜批。
정조 1년 · 목
疏略曰。臣於籌對前席。忽承天官除命。蒼黃逬出。衷情震懍。噫。卽臣十數年前僨敗之地也。伊後叨冒。輒煩引義。自玆以往。銓地一步。卽臣矢心自劃。同朝之所共諒。伏乞鐫削臣新授職名。以全微諒。批以。李海鎭事。言之陋矣。卿何爲引。卿其勿辭察任。
정조 1년 · 강
大提學洪樂純陳疏處義仍辭職。賜批許之。
정조 1년 · 목
疏略曰。人臣事君。義分是視。士夫立朝。出處爲重。不可出而出。非義也。不可處而處。亦非義也。臣之所叨文衡。裁之於義。揆之於分。不敢出者三。不當出者二。不文之愧。盈滿之懼也。國家用方之錯。次點行公之非古事。主薦者有失而被罪也。有一於此。尙不可出。況此五者乎。臣不忍以傷義踰分之事。事殿下。伏願許臣遂志。毋犯傷義踰分之罪。批以。卿之必欲一辭者。可謂太過。而若是相持。亦非體下之道。文衡之任。今姑許遞。卿其專意於本職。
정조 1년 · 강
以李徽之爲大提學。前望也。
정조 1년 · 강
有政。吏曹參議兪彥鎬進。
정조 1년 · 목
以金晉淳爲大司諫。曺遠振爲副校理。
정조 1년 · 강
秋曹。以罪人韓命周定配啓。
정조 1년 · 목
該曹啓言。依下敎。罪人韓命周杖一百收贖。順天府定配所押送。
정조 1년 · 목
義禁府啓言。時囚李敬懋。管下軍校。不能禁飭。請以此照律。敎以。揆以紀律。事當嚴繩。姑從三令之意。罷職放送。
정조 1년 · 강
遣承旨。詣 延福殿墻垣看審。
정조 1년 · 목
國榮曰。今日之雨。方有霈然之意。予曰。暵乾之餘。雨勢如此。其幸曷諭。
정조 1년 · 강
命侍從違牌坐罷堂上堂下人。幷敍用。
정조 1년 · 강
命都堂錄擧行。政官牌招開政。
정조 1년 · 목
敎曰。都堂錄。其令今日擧行。待會圈。政官牌招開政。在外玉堂。試所進去玉堂。幷改差。
정조 1년 · 강
行召對于興政堂。召見三使臣。參贊官李義翊。侍讀官李在學。檢討官沈煥之。假注書柳孟養。記事官林錫喆徐龍輔。進香正使鄭尙淳。副使宋載經。書狀官姜忱。
정조 1년 · 목
講史記評林。○予曰。當暑作萬里之行。爲慮多矣。予曰。三使臣當暑赴燕。殊甚悶念。丸劑。其令內局。優數給送。
정조 1년 · 목
敎曰。副提調。持加減心腎湯入侍。○予曰。雨勢如此。科儒雖是狼狽。而民事大幸矣。國榮曰。兩麥幾乎判歉。得此甘雨。不勝欣幸。
정조 1년 · 강
延福殿墻垣修補。命望祭兼告由。
정조 1년 · 목
敎曰。聞看審承旨所奏。雖是內墻。與全圮有異。則慰安。大事也。些少之事。輒皆告由。則徒近瀆䙝。且望祭不遠。其日兼告由修補事。分付該曹。
정조 1년 · 강
大提學李徽之陳疏辭職。賜批。
정조 1년 · 목
批以。復授文衡。意實有焉。卿其勿辭察任。
정조 1년 · 강
校理李在學疏陳母病乞遞。批許救護。
정조 1년 · 강
行都堂錄。左議政金尙喆。右議政鄭存謙。吏曹判書鄭弘淳。左參贊李重祜。大提學李徽之。吏曹參議兪彥鎬。
정조 1년 · 목
六點金憙沈念祖鄭志儉。五點李廸輔林濟遠南鶴聞金履鏞金方行姜忱朴祐源尹致性尹尙東。以上取十二人。
정조 1년 · 강
命李領府事掃墳。給由馬澆奠床備給。
정조 1년 · 목
因領府事李溵掃墳呈辭。有是命也。
정조 1년 · 강
有政。吏曹判書鄭弘淳。參議兪彥鎬進。
정조 1년 · 목
以沈念祖金方行爲校理。李迪輔尹尙東爲修撰。尹致性爲副修撰。
정조 1년 · 강
遣承旨。詣 元陵奉審。
정조 1년 · 강
御興政堂。行晝講。知經筵洪樂性。特進官李徽之。參贊官徐有防。檢討官沈煥之。宗臣西淸君煋。武臣田得雨。持平洪履健。假注書柳孟養。記事官林錫喆徐龍輔。
정조 1년 · 목
敎曰。副提調。持加減心腎湯入侍。○予曰。玉堂新錄後。舊錄之皆欲圖遞。甚非矣。國榮曰。近來之謬習矣。予曰。 元陵奉審之行。明將早發耶。國榮曰。闕門開後。卽當進往矣。
정조 1년 · 목
因政院罷職傳旨。敎以。無端再違。事欠誠實。新舊錄參錯行公。古例則然。況以經幄之臣。不聞先正之奏乎。爲先從重推考。此傳旨勿施。
정조 1년 · 강
飭舊錄玉堂無端引避。
정조 1년 · 목
敎曰。舊錄之輒事引避。必欲空館而後已者。不特事欠誠實。其所處義。無或貿貿乎。雖以古規言之。始自 宣仁朝。至于 先朝戊寅。堂錄凡爲八百餘人矣。當日除拜者。只是十二人。其外率皆經月而踰歲。又或周年而除拜者甚多。以此觀之。可知其舊錄之不卽圖遞也。且新錄俱是新進。自當循序而進。何必忙忙除拜。有若交替者然哉。舊錄玉堂無端引避之呈告辭疏。其令嚴飭。
정조 1년 · 강
領府事李溵箚請往省先壠。賜批許之。
정조 1년 · 목
批以。依所請往省焉。仍命遣史官傳諭。
정조 1년 · 강
右參贊鄭尙淳。從縣道上疏辭職。批下該曹稟處。
정조 1년 · 강
御興政堂。行晝講。特進官李在協。同經筵吳載純。參贊官李義翊。侍讀官朴在源。檢討官尹尙東。假注書李兢淵。記事官林錫喆徐龍輔。宗臣河恩君垙。武臣李廷壽。持平洪履健。
정조 1년 · 목
元陵奉審後入來也。○敎曰。副提調。持加減心腎湯入侍。予曰。 陵上與丁字閣。皆無頉乎。國榮曰。無頉矣。予曰。莎草新補處何如。國榮曰。連爲噀水。且經再昨之雨。似無枯損之慮矣。
정조 1년 · 목
民始曰。十六日親臨儒生殿講處所。以何處磨鍊乎。予曰。以興政堂爲之。
정조 1년 · 강
命道薦調用。申飭銓曹。
정조 1년 · 목
敎曰。歲首特下綸音。咨訪人才者。豈欲徒事觀瞻而然哉。今則諸道薦狀畢到。須卽調用。試其能否。予則以爲實政。以此申飭銓曹。次次收擬。俾無遣漏之弊。
정조 1년 · 강
命柳東亨金尙顯。相當職調用。
정조 1년 · 목
敎曰。柳東亨金尙顯。效勞旣非尋常。而尙不收議云。此豈銓曹之歇看者乎。相當職待窠調用事。申飭銓曹。
정조 1년 · 강
命諸道新舊餉還居末居二守令。依事目勘處。
정조 1년 · 목
備邊司啓言。諸道軍餉居末拿問。居二決杖。居三推考。還上居末決杖。居二推考。居三勿論。旣有事目矣。取考丙申捧未捧啓本。則平安道新軍餉元還上居末彌串前僉使金應鉉。居二楊下前萬戶金時亨。全羅道舊還上居末高敞縣監李榮逵。居二萬頃縣令禹禎圭。居三興德縣監白光澤。咸鏡道交濟穀軍餉居末高原郡守田德雨。軍餉居二茂山府使李煜。元還上居末茂山府使李煜。居二高原郡守田德雨。居三三水前府使柳鎭琡矣。昨年停捧之令。不過尤甚邑及之次邑尤甚面。則稍實邑鎭之交濟穀及新舊餉還未捧。若是夥然。居末居二當該守令邊將。幷依事目勘處。居三勿論之意。請分付。允之。
정조 1년 · 강
遣承旨。詣 太廟徽寧殿延福殿景慕宮奉審摘奸。
정조 1년 · 강
行召對于興政堂。參贊官李亨逵。侍讀官朴在源。檢討官尹尙東。假注書柳孟養。記事官林錫喆徐龍輔。
정조 1년 · 목
敎曰。副提調。持加減心腎湯入侍。○予曰。戶判及判尹。明日入侍。
정조 1년 · 목
予曰。昨日司饔院之入膜子。萬萬駭然矣。國榮曰。本院無備置者。故貿來於市上云。而雖微細之物。係是進獻之事。則紀綱所在。果甚駭然矣。予曰。左相之引咎過矣。國榮曰。旣帶提擧。一番辭免。似可爲之矣。
정조 1년 · 강
召見戶判及判尹于興政堂。戶曹判書洪樂純。判尹李徽之。
정조 1년 · 목
予謂徽之曰。卿所撰啓能之斷一鄙夫之語。似泛忽。改之似好。小小饋遣之句。語甚疏略。出問于左副承旨。聞其筵中酬酌。幷改書。明日入侍。予謂樂純曰。卿爲文衡後初見矣。卿之撕捱。頗涉過矣。樂純曰。如臣不似。豈可擬議於此任。予曰。以戶曹事召卿矣。修理之役。雖命停役。而旣始之事中撤。則必多有掣礙矣。樂純曰。若經春夏。頹圮益多。自秋始之。則日晷之長短懸殊。誠難處矣。此非新達者也。 先王法宮。何可廢棄乎。臣意則趁今修理似好矣。
정조 1년 · 강
召見閣臣李秉模。工判具允鈺于尊賢閣。
정조 1년 · 목
予曰。奎章閣尙無謄錄節目之講定者。故凡事不成貌樣。將欲集古今之事跡。定一閣之規制。作一册子。何以則爲好耶。秉模曰。倉卒之間。不知何樣爲之矣。承旨鄭民始曰。上意則如志貌樣爲之乎。予曰。當如弘文館志春坊志樣爲之則好矣。予曰。今已停役。而匠手皆罷去乎。允鈺曰。役事則已停撤。而匠手則姑未盡放矣。予曰。待秋爲之無妨矣。允鈺曰。停役實爲聖德事。而糜費不少。甚可惜矣。予曰。副提調。持湯劑入侍。洪國榮進前。予曰。工判以停役之故。糜費可惜云。已費之財。若是多乎。國榮曰。儒臣旣言其興作之非時。殿下又從以亟許其停役。則上下相孚。政令得宜。何足惜數萬金之費乎。予曰。卿言甚好矣。
정조 1년 · 강
飭闕內入直軍巡檢。
정조 1년 · 목
敎曰。闕內入直軍夜巡檢。總府則種種爲之。而騎省則絕無聞焉。或間月一爲。或一月一爲。何不若殘弊之一總府乎。此後該房申飭。俾勿如前怠忽。
정조 1년 · 강
命殿試庭試寫題奉題。一從儀註擧行。
정조 1년 · 목
敎曰。欲爲下敎而未果矣。殿試庭試。讀券官寫題。對讀官奉題。引儀懸題。古例也。又見儀註。亦如予所已知者。自今番殿試。一從儀註擧行事。該房知悉。載之古事。
정조 1년 · 강
命依下敎。各抄本房事。開卷擧行。
정조 1년 · 목
敎曰。昨年日記。幾皆修整。依初下敎。各房各抄本房事之可以謄考者。或錄之便覽。或載之古事。以爲開卷瞭然擧而行之地事。令各該房知悉。
정조 1년 · 강
左議政金尙喆陳箚自列。賜批。
정조 1년 · 목
箚略曰。臣於廚院堂郞罷拿之命。實有所不自安者。進獻體重不能禁飭之罪。臣實爲首。短箚自列。乞降威見。批以。責在句管之堂。卿何過引。於卿毫無難安之端。卿其安心。勿復控辭。仍命遣史官傳諭。
정조 1년 · 강
幼學姜晉煥等一百四十八人上疏。請復建先正臣金尙憲安東書院。賜批。
정조 1년 · 목
疏略曰。 皇明之所以字惠吾東。何如也。吾東之所以父母 皇明。又何如也。不幸丙丁之間。迫於治亂之數。以致天地之翻覆。於是乎篤生大賢。以眇然一身。任萬古綱常之重。若先正臣文正公金尙憲。豈非其人耶。大要以持敬力行爲主。立朝事君。曲盡其義。一毫不敢放過。難進易退之節。一遵晦翁餘矩。而至其所樹立之大節。又軒天地耀日月。以明春秋大一統之義。嗚呼。豈不盛哉。當天啓丙寅。毛文龍讒間本朝。尙憲赴京陳奏。快蒙昭晣。本朝被兵。呈文兵部。兵部覆奏曰。金某呈到臣部。讀之未竟。不覺拊膺。 皇上遂命將選銳。以掣虜後。及至丙子之扈從南漢也。當廟堂之草國書。遂痛哭裂破。旣退。遂決自靖之計。六日不食。又自經幾殊。及南漢圍解。往入安東鶴駕山中結芧。及聞我師之入錦州。瀝血封章。開陳大義。遂致賊臣慫慂。身陷不測。幽囚雪窖。危辱萬端。而志義凛然。終始不撓。及其全節東還。道義益隆。至於 孝廟之初。天意若將以桓文之事任之。而天不憗遣。志業未就。門人先正臣宋時烈題其墓曰。我東自箕子數千年。而有鄭圃隱。彝倫旣敍。至于本朝。又儲積胚胎。以生先生。以當一治。所學正而精。所養深而厚。卒以明天理正人心。以繼箕子圃隱之統。則天意之所在。其亦昭昭矣哉。夫生而有功於斯道者。死而必享其崇報。顧今腏食之宇。曾無專享之設。是豈非斯文之欠事。聖朝之闕典乎。況安東一區。尙憲桑梓之鄕。守義遯荒之地也。往在戊午年間。建祠干府城之西。廟貌纔成。而一種獷悍之徒。百船沮遏。毀例祠屋。幸賴我 先大王處分嚴正。摘發首倡。亟施刑配之律。而下敎有曰。昔淸兵圍南漢時。文正以義爭之。及林慶業入錦州。文正能爲大 明上封事。精忠大節。炳烺宇宙。今諸生不有國法。恣意毀院。此亂民也。大哉王言。尤可見安東之不可無尙憲書院。特下明命。亟令改建。批以。 先朝處分之罪毀院儒。而不許復建。可仰 聖意。爾等退修學業。
정조 1년 · 강
進士蔡商燮等二百八十八人上疏。請文純公權尙夏追配華陽書院。賜批。
정조 1년 · 목
疏略曰。伏以聖人之事。莫大於春秋。而春秋之義。莫大於尊王。是以孔子生東遷之後。任筆削之權。朱子當南渡之日。明復設之義。此天之經地之義。而不可一日無者也。洪惟我 孝宗大王。以上聖之姿。當九五之運。將欲伸大義於天下。時則以王佐之才。托魚水之契。以孔朱之事爲巳任。而卓然爲百代儒宗者。則惟先正臣文正公宋時烈是已。親受正學。克紿統緖。上以明 聖祖之功業。下以述師門之志事者。亦惟曰。故文純公權尙夏。卽其人也。自其志學之初。斂跡山林。無求於世。而遂從時烈。委己而事之。則時烈深喜吾道之有托。遂取朱子秋月照寒水之句。而使揭其書室。則心法之傳在是矣。告之以朱子學問之方。 孝廟志業之盛。而終之以 神宗　毅宗兩皇帝之功德。必令腏享於數間祠屋。以明尊周之大義。而眷眷屬托。此則以事業相傳者也。是以尙夏體先師之遺旨。必以此爲終身自靖之道。而不幸世道變嬗。操戈反攻。駭機交煽。或斥其建廟曰。匹夫之祭天子。有近於僭。尙夏必嚴辭闢之曰。蜀民之祭先主。楚人之祀昭王。已皆有據。曾所熟講。乃篤守師說。遂就華陽一區。創立兩 皇帝廟。而俎豆之。又於 廟傍。別立時烈祠宇。同日薦享。以寓一體君臣祭祀同之義。天下之大義。於斯焉盡矣。是以一邦之士。以謂國無祀典則已。有則尙夏不可不配於時烈。華陽則尤不可不享。華陽卽時烈晚年講道之所。而尙夏從遊杖屨。未嘗不在其左右。 廟享兩 皇帝。又非尙夏之悉心經理。則無以成時烈之志。不但傳道承統。禮宜配食。誠以尊王一義。可配於是者。決然無疑矣。亟許文純公權尙夏追配華陽書院。不但爲區區章甫之幸。亦可爲息邪說正人心之急先務也。批以。雖是書院。配享體重。當商量處之。爾等退修學業。
정조 1년 · 목
因單子。敎以。八技點下。六技取一技。餘二技比較爲之事。分付。
정조 1년 · 강
命監印進去堂上罷職。
정조 1년 · 목
敎曰。印本取來。則只十一日所進外。更無一張出印云。如此永晷。其間所爲者何事。微細之事。若是不能。事事怠慢可知。監印進去堂上罷職。
정조 1년 · 강
命武科殿試日走馬。令各軍門待令。
정조 1년 · 목
敎曰。今番武科殿試之諸技試取。意在試取則欲嚴。而退付者欲小故也。至於遐方武士之無爲者。馬上數技。必不盡才。殿試日。依試射例。走馬。令各軍門待令。許令應試人以此騎射。其中可以自備者勿論。
정조 1년 · 강
命文殿試時設布帳。依昨年例磨鍊。
정조 1년 · 목
敎曰。文殿試時。仁政殿階下設布帳。一依昨年明政殿例。磨鍊於節目事。分付。
정조 1년 · 강
御興政堂。行日次儒生殿講。考官金陽澤洪樂性徐浩修。參考官徐有元鄭象仁李在學朴祐源。藥院副提調洪國榮。
정조 1년 · 목
具布裹翼善冠布圓領袍殿座。承旨鄭民始曰。試官沈念祖。以監印郞廳。因堂上之譴罷。惶悚不敢入來云矣。予曰。試官前望單子入之。朴祐源落點。李東駿等進講訖。命少退。民始曰。檢閱金勉柱。自鄕上來云矣。予曰。牌招開講。宋觀休等進講訖。予曰。文㸇奎曺亨壽皆爲通。當比較然後。可別居首矣。陽澤曰。旣無純通。則無比較之例。以進講次第。書於榜目似好矣。予曰。殿講通略粗入格者。何以爲之乎。民始曰。取考大典。則純通人。親臨則或賜第。粗以上。只給分矣。予曰。此則更商後當下敎矣。敎曰。副提調持加減心腎湯入侍。
정조 1년 · 강
行召對于興政堂。參贊官李鎭衡。侍讀官李在學。檢討官尹尙東。假注書李兢淵。記事官徐龍輔金勉柱。
정조 1년 · 목
予曰。今番會試。聞試官之言。擧子皆令分坐。能無亂雜之弊云。士習稍勝於前耶。國榮曰。自上連有飭敎。故試官亦嚴飭。庶可以嚴科場正士趨矣。予曰。今番榜眼。亦公道云。可幸矣。
정조 1년 · 강
有政。吏曹判書鄭弘淳。兵曹判書蔡濟恭進。
정조 1년 · 목
敎曰。在外總管許遞。今日政差出。又敎曰。昌德宮動駕時。藥房分提調依例差出。以金憙爲副校理。宋煥億朴祐源爲修撰。李奎亮爲假監役。初仕也。柳春馪爲竹山府使。吳大益爲德川郡守。徐邁修爲新寧縣監。徐命善爲右參贊。李重祜爲分內醫提調。西溪君熠爲都總管。金相玉爲副總管。
정조 1년 · 강
命幼學文㸇奎等紙筆墨賜給。
정조 1년 · 목
敎曰。幼學文㸇奎曺亨壽。各紙五卷。筆五技。墨三笏。幼學宋觀休權就度。各紙三卷。筆三技。墨二笏。賜給。
정조 1년 · 강
兩司合啓。請宋瑩中絕島安置。金相翊島配。賜批。執義李惠祚。司諫林蓍喆。掌令安鼎大。持平洪履健。獻納朴宗來。
정조 1년 · 목
合啓以爲。宋瑩中本以奸猾之性。謟附梟獍之徒。受其卵育豢養。代聽 命下之日。麟賊不必知之說。孰不駭憤。而重臣一疏。痛折其窮凶情狀。則瑩中身爲憲長。筵席 俯詢之下。敢以未當知三字。陰護麟賊。又以深文之說。直斥重臣。卽是爲麟賊一死之心也。竄配罪人宋瑩中絕島安置。金相翊內恃其子之勢。外結凶逆之徒。藉麟漢汲引之力。托相簡襁褓之婚。甚至於他日渠爲鶴南之說。喧藉於一世化理淸明之日。此等奸譎之輩。不可置之於朝籍之中。請德川郡守金相翊絕島定配。批以。宋瑩中金相翊事。依啓。
정조 1년 · 강
承旨李義翊陳疏自引。賜批。
정조 1년 · 목
疏略曰。卽伏見大司諫疏本。則以臣向叨諫長。不請金相翊之罪。至有慨然之語。非不知相翊之爲可罪。而只緣罪有大小。事有先後。未及幷論於一啓之中。而人言之來。烏得免乎。陳章徑出。伏乞亟治臣罪。批以。宜先大而後小。爾其勿辭察職。
정조 1년 · 강
大司諫金普淳上疏懲討。賜批。
정조 1년 · 목
疏略曰。噫。爲今日凶逆之根柢者。啓能是已。盜竊山林之名。便作逋逃之藪。厚麟綢繆之謀。啓能主張之。簡恒妖慝之計。啓能指揮之。以大北之論而慫慂。倡追崇之說而恐動。醴酒之說。國洞之云。節節凶慘。至於起舞。尤可見凶肚逆腸。當施之王章不加。則其將國不國矣。亟從合辭以洩神人之憤。抑又有萬萬痛駭者。啓能之罪犯。一世共憤。渠亦有耳。敢以常人自處。今番大小科場。其姪履海參大科初試。其子信海參小科會試。無嚴無忌。亦可見矣。臣謂信海技去原榜。斷不可已也。噫。金相翊之罪。可勝誅哉。叵測之情跡。已臚列於諫臣之疏。聖明亦有所俯燭者矣。出補外邑。固已失之太寬。而鶴南之說。至發於臺啓之後。三司諸臣。無一人言之者。雖以李義翊言之。旣發其端。而不討其罪。臣不勝慨然也。金相翊亟施絕島定配之典。批以。爾疏旣曰。不待前諫長之疏。而一世共憤云爾。則爾之叨是任。凡幾次矣。未聞一言半辭之論及啓能者。今乃責備於發論之人。歸咎於三司之臣。眞所謂恕己則昏者也。至於信海拔榜事。科事逆案。本不干涉。則爾何爲此無於法之請。以啓無窮之弊乎。
정조 1년 · 강
兩司避嫌乞遞。幷賜批。大司憲鄭一祥。正言趙時偉。執義李惠祚。司諫林蓍喆。掌令安鼎大。持平洪履健。獻納朴宗來。
정조 1년 · 목
一祥等避嫌略曰。臣等聞大司諫金普淳疏語。則以金相翊之不爲論啓。詆斥臣等。其何可晏然臺次乎。遞斥臣等之職。○惠祚等避嫌略曰。大司諫金普淳疏。以金相翊不卽論啓。至斥臣等。何可晏然臺次乎。斥遞臣等之職。幷批以。勿辭。亦勿退待。
정조 1년 · 강
安置宋瑩中于薪智島。配金相翊于智島。
정조 1년 · 목
義禁府啓言。竄配罪人宋瑩中薪智島安置。金相翊智島定配。請押送。允之。
정조 1년 · 강
御興政堂。行晝講。知經筵洪樂純。特進官李在簡。參贊官鄭民始。侍讀官李在學。檢討官尹尙東。假注書柳孟養。記事官徐龍輔金勉柱。宗臣鶴林君焴。武臣許宴。掌令安鼎大。
정조 1년 · 목
講春秋。○予曰。宣傳官入侍。具明謙柳晦源進伏。予曰。承傳宣傳官。無論城內城外。抄擇修整事。曾已下敎矣。何以爲之乎。明謙對曰。未及修整矣。予曰。飭敎之下。焉敢遷延乎。予曰。御將入侍。具善復進前。予曰。 元陵補土。畢役而來乎。善復曰。補土畢役後。舖磚濬池等役。盡爲之矣。予曰。補土處。日後無頹沙之患否。善復曰。新役處堅築。故無頹圮之慮矣。
정조 1년 · 강
命嶺南四書三經印出上送。
정조 1년 · 목
特進官李在簡啓言。尊經閣書册。無一見存。嶺南四書三經。更爲申飭。請印出上送。從之。
정조 1년 · 강
汰宣傳官柳晦源。
정조 1년 · 목
敎曰。行首宣傳官。則事在除拜之前。故雖不處分。至於掌務宣傳官。不特向者奏對回互。莫重定式。全不敬謹。宣傳官柳晦源汰去。
정조 1년 · 강
命正言趙時偉。副校理沈念祖。吏曹正郞李秉模御史治裝。
정조 1년 · 목
敎曰。副提調持加減心腎湯入侍。○予曰。適見政院日記。則昨年上 諡進香等事。皆不載錄。記注之多有脫落可駭矣。國榮曰。日記將爲後考。不可不更爲修整矣。
정조 1년 · 강
左參贊徐命善疏陳應避之嫌。仍乞遞。批下該曹稟處。
정조 1년 · 목
與左議政金尙喆。有從娚妹應避之嫌也。
정조 1년 · 강
命時囚金應鉉議處。
정조 1년 · 목
義禁府啓言。以彌串前僉使金應鉉軍餉居末罪。請刑推得情。敎以。除刑推議處。
정조 1년 · 목
予曰。 孝明殿展拜後。當動駕時刻。俾勿相値於朝 上食事。分付。
정조 1년 · 강
詣 孝明殿　延福殿展拜。
정조 1년 · 목
具布裹翼善冠布圓領袍。乘輿出興泰門。敎曰。政官牌招開政。諫院新除人。待下批牌招。使之先隨駕後謝恩。出廣達門。敎曰。違牌試官。若再次違牌。則正卿以下。當禁推。以此分付。文武試官。分東西隨駕。而文東武西事。亦爲分付。詣 孝明殿展拜訖。出崇政門外。降輿乘輦。出興化門。入敦化門。敎曰。還內時。當由仁化門。侍衛立仁化門外。此後永爲定式事分付。詣仁化門外。敎曰。自內展拜處。展拜後。當展拜於 延福殿。侍衛承史。待令於賓陽門外。入仁化門。詣 延福殿展拜。乘輿入靑陽門。詣暎花堂降輿還內。
정조 1년 · 목
予曰。明日殿試。欲出表策頌三題。卿意何如。國榮曰。武科規矩之點下多技。旣出於欲無退付者之聖意。則文殿試之出三題。使之各製其入格之文。果好矣。予曰。 延福殿展拜時。承史之不爲待令。果何故耶。史官知之乎。兢淵曰。賓陽門待令之下敎。承史皆聽瑩而未及待令矣。
정조 1년 · 강
遞承旨李義翊鄭民始徐有防。以兪彥鎬爲承旨。
정조 1년 · 목
敎曰。知申則自入侍仍詣奉審所。同副則進詣問安。而其他承旨。旣有來待賓陽門之敎。而終不待令。至於駐輿而待。體統所在。誠極未安。左承旨以下不參承旨。一幷遞差。史官之最後待令。尤甚駭然。還宮後。一幷令該府處之。又敎曰。吏曹參議兪彥鎬承旨除授。先隨駕後謝恩。又敎曰。承旨代。今日政盡爲差出。承旨洪國榮啓言。政廳進去承旨。宜有分揀之道矣。敎曰。政廳進去承旨。原傳旨中付標。卽爲牌招。
정조 1년 · 강
命禁漏官科治。該房承旨重推。
정조 1년 · 목
敎曰。時刻誤入禁漏官員。令攸司科治。下人令兵曹決棍。又敎曰。擧動時刻進退。朝 上食時刻。禁漏官任意進定。非但前所未聞之事。不敬莫甚。禁漏官員不可科治而止。令騎判。一幷從重決棍。該房承旨。亦爲從重推考。
정조 1년 · 강
有政。吏曹判書鄭弘淳。參判沈履之進。
정조 1년 · 목
以李謙彬爲司諫。呂善亨爲獻納。金翊休爲正言。金魯鎭鄭象仁爲承旨。
정조 1년 · 강
命罪人吳孫興等結案稟處。
정조 1년 · 목
刑曹啓言。罪人吳孫興。踢殺趙貴賛。結案後請稟處。又啓言。奴金伊踢殺林尙輝。結案取招後。請稟處。又啓言。馬牌偸竊罪人尹起華。結案取招後。請稟處。又啓言。御寶僞造罪人金奉鎭。結案後請稟處。幷允之。
정조 1년 · 강
御仁政殿。行文科殿試。讀券官鄭存謙李徽之洪樂純。對讀官閔鍾燮徐逈修李秉模沈豊之。
정조 1년 · 목
具布裹翼善冠布圓領袍。乘輿由仁化門。入仁政門御仁政殿。命讀券官持懸題紙進前。以問奎章閣爲策題。以本朝群臣請於明義錄書成之後。毋忘在莒之義。益推解網之仁。以嚴隄防。以靖世道。永綏我邦家爲表題。以春塘臺爲銘題。予曰。原榜擧子。以榜次分坐。直赴則階上分坐事分付。命對讀官各奉御題懸之。予曰。以策入格者。以策見之。以表入格者。以表見之。以賦入格者。策表間取其優長呈券事分付。予乘輿入仁化門。
정조 1년 · 강
遞承旨金魯鎭李亨逵。以鄭民始徐有防代之。
정조 1년 · 목
敎曰。左承旨右承旨許遞。前望單子入之。
정조 1년 · 강
御春塘臺。行武科殿試。考官金尙喆蔡濟恭張志恒。參考官金尙集白東俊朴祐源具純行。
정조 1년 · 목
具布裹翼善冠布圓領袍殿座。予命入大司憲鄭一祥疏。予謂尙喆曰。疏辭何如。尙喆曰。不勝寒心矣。臣等亦參其圈。極爲惶悚。臣等則不知其罪狀之如許。而只以金時燦子而爲之矣。予曰。朝廷若有激揚之道。則豈如是乎。大臣子弟。宰相子弟。皆拔之。而以公議。則如此之類。巍參其中。此亦公議乎。良可寒心。尙喆曰。此莫非臣等不能詳審之罪也。予曰。如此嚴科場之時。猶有此文草與受之事。實爲驚心。刑判出去開坐。嚴問捧招以奏。○還內。
정조 1년 · 강
命兩咨送于進香使。從便擧行。
정조 1년 · 목
左議政金尙喆啓言。皇太后方物。因便發回事。咨文出來矣。特旨此擧。旣出孝思。令請還納。反涉如何。具由回咨。又以不得奉承之意。別成一回咨。進香使赴京後。使之取捨。觀勢呈禮部。或爲完備之道。何以爲之乎。敎以。兩咨送于使行。使之從便擧行可也。
정조 1년 · 강
命新役處停止。未收殺處了當。